Uhri on viety sairaalaan.

Vantaalla poliisi etsii useamman nuoren aikuisen ryhmää bussipysäkillä tapahtuneen puukotuksen vuoksi.

Yhtä ihmistä puukotettiin bussipysäkillä hieman kymmenen jälkeen illalla, kerrotaan Helsingin poliisin johtokeskuksesta. Poliisin sivulliselta saaman ilmoituksen mukaan puukotus tapahtui pysäkillä Rajatorpantien ja Vaijeritien risteyksen lähistöllä ja paikalta poistui arviolta 4–5 hengen ryhmä nuoria aikuisia.

Uhri on toimitettu sairaalaan hoitoon. Poliisi ei kommentoi uhrin vammoja eikä sukupuolta eikä myöskään epäiltyjen sukupuolta. Poliisi ei ota kantaa siihen, tunsivatko uhri ja epäillyt toisiaan.

Päivystävä komisario Tuukka Skottman Helsingin poliisin johtokeskuksesta kertoi STT:lle kello yhden aikoihin keskiviikon vastaisena yönä, että varsinainen poliisioperaatio Vantaalla on enää pienimuotoisesti kesken, ja poliisi etsii nyt ”omilla keinoillaan” tekijöitä.

– Etsintä menee niin sanotusti tutkinnalliseksi. Akuutit toimenpiteet on aika pitkälle tehty, Skottman sanoi.

Poliisioperaatiosta kertoi aiemmin MTV.